
 COORDONATE ALE GUVERNĂRII LABURISTE 2001-2005

 

1.1. O dezvoltare economico-socială susţinută

Marea Britanie s-a înscris, în ultimii cinci ani, printre naţiunile cele mai dinamice ale lumii, reuşind să aplice, în acelaşi timp, un model social modern, în acord cu modelul european.
[1] Conform concepţiei lor de guvernare, laburiştii au încercat să pună în mişcare o economie deschisă şi flexibilă, reuşind să colaboreze nu numai cu Statele Unite, ci şi cu China, India şi noile state membre ale Uniunii Europene. În acest scop, Marea Britanie a deschis piaţa muncii către forţa de muncă din aceste ţări.

Evoluţia economiei britanice a urmat liniile consolidării sale, începute în anul 1997. Politica fiscală aplicată pe întreg ciclul economic a permis îmbunătăţirea situaţiei bugetare. “Miracolul economic britanic” înregistrat în prima  perioadă a guvernării laburiste a dus la asigurarea unei stabilităţi economice (inflaţie de 1,1%) şi a unei bune ocupări a forţei de muncă. Producţia de petrol şi gaz din Marea Nordului a fost deosebită, angajând forţă de muncă şi aducând importante beneficii economice şi sociale. Scăderea ratei şomajului la o cotă de 5,2% s-a realizat, de asemenea, prin creşterea activităţii în domeniul serviciilor şi a sectorului noilor tehnologii. În acest context, s-a înregistrat însă o scădere a sectorului manufacturier şi a industriei tradiţionale, ceea ce a dus la manifestarea unor nemulţumiri crescute ale grupurilor sociale din aceste domenii. Un efect negativ a avut şi creşterea contribuţiilor şi impozitelor, mai ales pentru acoperirea nevoilor din sectorul sănătăţii publice.

În septembrie 2002, guvernul laburist a publicat un document referitor la reforma serviciilor publice, prin punerea în aplicare a unor parteneriate public/privat menite a spori eficacitatea şi capacitatea de inovare. Iniţiativa, asemănătoare celei propuse în perioada de guvernare conservatoare, a provocat mari dezbateri în rândul opiniei publice. Conform politicii laburiste, modernizarea serviciilor publice va reprezenta un proces mai îndelungat, necesitând investiţii importante şi modalităţi diverse de acţiune, aşa cum s-a întâmplat în Suedia, Spania, Olanda etc.

Industria aeronautică, sectorul biotehnologiei şi al farmaciei, sectorul imobiliar şi construcţiile au înregistrat o dinamică specială. Unul din obiectivele majore ale guvernului laburist a fost lupta împotriva sărăciei, fenomen care, încă din 1997, avea o mare amploare. În 2002, un studiu arăta că 53% din copiii din Londra proveneau din familii cu venituri mai mici cu 60% decât salariul mediu, în condiţiile în care costul vieţii în capitala britanică era printre cele mai ridicate din Europa. O situaţie la fel de dificilă aveau şi pensionarii.

O atenţie deosebită a fost acordată asigurării stabilităţii şi securităţii comunităţilor, încercându-se mobilizarea tineretului în activităţi productive şi de relaxare. Campania “Împreună”, declanşată în anul 2004, a avut drept scop activarea comunităţilor în realizarea unor obiective comune, prin întărirea rolului poliţiei, extinderea sistemului de cluburi pentru petrecerea timpului după orele de şcoală şi, mai ales, prin implicarea factorilor locali în realizarea acestei politici.
[2] Agenţiile şi instanţele specializate în menţinerea ordinii au avut un rol specific în rezolvarea şi gestionarea conflictelor sociale de la nivel local.

În domeniul educaţiei, activitatea guvernului a urmărit realizarea proiectului “Construim şcoli pentru viitor”, a reformei învăţământului secundar.
[3] Strategia guvernului de a “investi în viitor” a implicat măsuri complexe de ridicare a calităţii învăţământului de toate gradele. O atenţie deosebită s-a acordat pregătirii noilor cadre didactice în noul Colegiu Naţional menit a le pregăti în cele mai diverse domenii.

În anul 2002 au fost publicate rezultatele recensământului populaţiei, organizat la 27 aprilie 2001. Conform datelor, în zece ani, populaţia Regatului Unit a crescut cu 2,4% (cu 1,5 milioane de persoane), din care jumătate trăieşte în mediul urban. Marea majoritate a populaţiei (83,6%) locuieşte în Anglia, 8,6% în Scoţia (5 milioane de locuitori), 4,9% în Ţara Galilor (aproape 3 milioane de locuitori) şi 2,9% în Irlanda de Nord (1,6 milioane de locuitori). Recensământul a pus în evidenţă marile disparităţi regionale şi un proces accentuat de îmbătrânire a populaţiei.

Din punct de vedere etnic, marea majoritate a populaţiei este formată din britanici albi (92,1%), minorităţile etnice crescând ca număr de la 3,3% milioane în 1991, la 5 milioane,  în 2001. Răspunsurile legate de apartenenţa religioasă au pus în evidenţă faptul că 72% din populaţie este de religie creştină, 1,8 milioane fiind de religie islamică (3% s-au declarat musulmani, iar 0,3% budişti).

Multiculturalismul promovat de guvernul britanic a fost pus în discuţie de Comisia pentru egalitate rasială a Parlamentului care a considerat că, în prezent, ar trebui să se treacă la o altă etapă de consolidare a specificului britanic (britishness) din care face parte, bineînţeles, şi promovarea diversităţii. În poziţiile luate, s-a subliniat că realitatea arată că grupurile diverse duc la apariţia unor ghetouri, ceea ce ar putea genera conflicte şi mari riscuri. Mulţi parlamentari au optat pentru o societate în mod real integrată, capabilă să promoveze egalitatea între oameni, nu între ghetouri. În acest context, se impune ca necesară iniţierea unei reale dezbateri despre ceea ce înseamnă “a fi britanic în secolul XXI”, despre un mod de a înţelege în comun ceea ce înseamnă această noţiune.
[4]
În acest context, o altă lege controversată a fost cea referitoare la naţionalitate şi imigrare. Adoptată în noiembrie 2002, ea a diminuat numărul celor care au obţinut azil (majoritatea din Irak). Scopul legii, aşa cum au afirmat oficialii, a fost acela de a creşte gradul de coeziune socială şi de a preveni conflictele dintre diferitele comunităţi etnice prezente pe teritoriul Marii Britanii.

În cei opt ani de guvernare, între 1997-2001, Partidul Laburist s-a plasat în centrul eşichierului politic, în timp ce conservatorii au înclinat spre poziţii accentuat de dreapta. Ulterior, poziţiile celor două partide s-au mai apropiat, laburiştii adoptând o politică mai de dreapta, în domeniul justiţiei şi al securităţii, în timp ce conservatorii au sprijinit unele proiecte laburiste din domeniul sănătăţii şi educaţiei.

După victoria electorală din 2001, guvernul laburist al premierului Tony Blair a încercat să continue reformele iniţiate în perioada anterioară. Demersul politic a fost însă dificil, mai ales datorită fragilităţii sociale existente şi datorită angajării Marii Britanii, alături de Statele Unite, în conflictul din Irak, fără o susţinere politică şi publică majoritară.

În ultimii ani, politica externă britanică s-a caracterizat, în principal, prin relaţia privilegiată între Marea Britanie şi Statele Unite ale Americii, confirmată de cooperarea în rezolvarea conflictului din Irak. Implicarea europeană a Marii Britanii a fost reflectată de contribuţia importantă a acestei ţări la bugetul european şi de rolul deosebit pe care l-a avut în configurarea viitorului Uniunii. Aderarea Marii Britanii la moneda unică europeană rămâne însă o problemă deschisă, întrucât marea majoritate a britanicilor se opune acestei iniţiative, datorită consecinţelor pe care aceasta le-ar avea asupra sistemului financiar, social şi asupra investiţiilor în străinătate.

Atitudinea britanicilor faţă de Uniunea Europeană, considerată de mulţi analişti ca “euroscepticism”, se poate explica prin pragmatismul englezesc, prin specificul acestei ţări insulare, cu mari tradiţii istorice. În interiorul Marii Britanii sunt consideraţi eurosceptici mai ales conservatorii, care s-au opus cu fermitate, în anii ’90, ratificării Tratatului de la Maastricht.
[5] În general, reputaţia atitudinii eurosceptice are la bază poziţiile virulente, pe teme europene, luate în dezbaterile politice britanice, după 1945. Acestea au influenţat  puternic recompunerea eşichierului politic. Partidul Conservator, pro-european în timpul lui Churchill, a virat spre o atitudine eurosceptică în perioada influenţată de Margaret Thatcher. Partidul Laburist, antieuropean în perioada 1970-1980, a devenit proeuropean după 1997.

Conform opiniei multor analişti, atitudinea britanicilor se explică prin teama că federalismul de tip european ar putea deveni o putere supranaţională ce ar putea eroda suveranitatea naţională. Euroscepticismul are, aşadar, surse politice dar şi simbolice importante, care vor influenţa politica viitoare a Marii Britanii faţă de Uniunea Europeană.

 

1.2. Evoluţii actuale ale Noului Laburism

Modernizarea Partidului Laburist s-a realizat treptat, începând cu anul 1992 când se lansa o nouă concepţie prezentată de liderul laburist, Tony Blair, concepţie  denumită New Labour sau A Treia Cale. Documentul politic lansat cu acest prilej promova egalitatea morală a tuturor, şanse egale pentru toţi, responsabilitatea şi prioritatea intereselor comunităţii. Teoreticienii au apreciat că noul discurs laburist corespundea transformărilor sociale şi ideologice produse în anii ’80
[6]: evoluţia clasei muncitoare de tip tradiţional spre o clasă muncitoare calificată; existenţa “copiilor erei Thatcher” care fuseseră victime ale recesiunii economice şi care îşi căutau un loc în societate; formarea unei largi clase mijlocii de tip nou. Acestui electorat nou i s-a adresat mesajul liderului laburist, Tony Blair.

Noul Laburism, lansat de Tony Blair, menţiona explicit intenţia de a depăşi lupta dintre stânga/dreapta, public/privat, patron/angajat, clasa muncitoare/clasa de mijloc care nu ar mai fi fost actuale în lumea modernă. În acest context, concepţia New Labour era definită ca “braţul politic al poporului britanic, în ansamblul lui”. Această încercare de pacificare a societăţilor capitaliste, prin reorientarea spre un “centru radical”, inovator, progresist urma să depăşească vechile clivaje, plasându-se “dincolo de stânga şi de dreapta”.
[7]
Guvernarea laburistă a urmărit, în primii ani, reforma sistemului social care s-a dovedit, după unii teoreticieni, o schimbare în numele “responsabilizării” angajate, de fapt, de M. Thatcher în anii ’80.
[8]
Un loc special a revenit preocupării pentru comunicare şi pentru imaginea partidului în rândul marelui public, fiind înfiinţate “focus-grupuri” menite a oferi date despre modul în care este perceput  primul ministru. Oricum, aceste demersuri au întărit ideea criticilor blairismului că schimbarea este susţinută de propagandă şi nu de substanţa acţiunii politice.
[9]
O parte a teoreticienilor şi a social-democraţilor a criticat politica lui Tony Blair care a dus la accentuarea decalajului social între săraci şi bogaţi şi la alterarea politicilor sociale, prin parteneriatele  public/privat. Ocuparea spaţiului politic de centru de către laburism a determinat accentuarea orientării de dreapta a conservatorilor şi confiscarea unei autentice mişcări de stânga, prin ceea ce unii au numit “impostură istorică”.
[10] Totuşi, în această perioadă, au avut loc încercări de înnoire ale stângii, de exemplu, apariţia în Partidul Laburist a curentului Socialist Campaign Group. Acesta s-a opus intervenţiei în Irak, legii antisindicale, mondializării neoliberale, lansând astfel democraţia militantă în rândul partidului. Mulţi deputaţi laburişti s-au apropiat de sindicalismul modern britanic, cerând ca “banii publici să fie utilizaţi în folos public, nu pentru război”. Înaintea alegerilor, însă, aceste tensiuni au trecut în plan  secund, dar se aşteaptă ca evoluţia ulterioară să aducă schimbări importante în cadrul Partidului Laburist.

Recent, premierul britanic Tony Blair afirma că valorile esenţiale ale social-democraţiei, justiţie socială, egalitate, solidaritate, rămân aceleaşi.
[11] Ele însă funcţionează diferit, într-o lume diferită. Valul liberalizării şi al tehnologiilor avansate a stimulat capitalismul mondial, afirma liderul laburist. Sfârşitul războiului rece nu a dus la “sfârşitul istoriei”, aşa cum afirmase Fukuyama, ci la afirmarea unor noi tensiuni şi la creşterea insecurităţii provocate de terorism, armele de distrugere în masă şi impactul fluxurilor migratoare. În acest context, constata Tony Blair, optimismul anilor ’90 s-a risipit, manifestându-se semnele unei recesiuni economice care a cuprins zone întinse, de la Europa Occidentală la Japonia. În aceste situaţii, un rol deosebit îl au guvernările din statele afectate, ştiind că soluţiile insecurităţii nu se găsesc doar la nivel naţional, Legea şi ordinea neputând fi garantate decât prin cooperare internaţională. În acelaşi timp, se poate afirma, sublinia premierul britanic, că trăim una dintre cele mai individualiste epoci, iar soluţiile oferite din afara statului sunt extrem de diverse, conform unor cerinţe de consum diverse. În acest context, cele patru direcţii ale Celei de a Treia Căi vor depăşi vechiul clivaj stânga/dreapta prin:

- acceptarea, în domeniul economic, a unei discipline fiscale şi monetare capabile a permite investiţii în capitalul uman, ştiinţă şi cunoaştere;

- asumarea, în societatea civilă, a drepturilor şi îndatoririlor fondate pe o condiţionalitate socială, pe aplicarea fermă a legii şi ordinii, însoţite de programe sociale menite a elimina cauzele delicvenţei;

- orientarea serviciilor publice spre asigurarea egalităţii şanselor, a binelui public, dar şi spre reformele capabile a oferi servicii diverse, adaptate nevoilor consumatorilor moderni;

- apărarea şi promovarea, pe plan internaţional, a dreptăţii şi democraţiei.

Conform opiniei lui Tony Blair, aceste idei au permis alianţa unor valori considerate ireconciliabile altă dată: patriotismul şi internaţionalismul, drepturile şi îndatoririle, bunăstarea şi lupta contra sărăciei şi injustiţiei sociale. Aceste idei au dobândit susţinerea unui număr remarcabil de conducători politici şi a unor partide de stânga. S-a lansat, astfel, “un pod” între Statele Unite şi social-democraţia europeană, Cea de-a Treia Cale devenind punctul de referinţă comun în dezbaterile asupra viitorului orientării de centru-stânga, din Brazilia şi până în China.

În Europa însă, observa premierul britanic, controlul puterii de către guvernele de stânga a slăbit, astfel încât se impune o reînnoire a acestei politici, în acord cu schimbările lumii moderne. În acest scop, trebuie acordată o atenţie deosebită asigurării forţei de muncă specializate şi moderne, precum şi întreprinderilor capabile a accelera evoluţia economiei. De aceea, este esenţial a investi în ştiinţă, tehnologie şi educaţie şi a reforma serviciile publice. Va trebui promovată şi susţinută o cetăţenie responsabilă şi participativă, capabilă a da sentimentul apartenenţei la colectivitatea în care trăieşte cetăţeanul.

La nivelul stângii, va trebui făcută distincţia între scopuri, valori şi convingeri, iar mijloacele folosite pentru realizarea lor trebuind să fie în acord cu evoluţia lumii moderne. Lumea întreagă va putea astfel accepta obiectivele majore de a limita insecuritatea şi de a mări şansele fiecăruia la bunăstare şi afirmare. Problema centrală va fi aceea de a găsi mijloacele necesare pentru a obţine aceste realizări, de a avea capacitatea de înnoire în acord cu noile exigenţe.

Mulţi teoreticieni au confirmat noile provocări cu care s-a confruntat social-democraţia, după anii ’90: criza economică şi evenimentele din 11 septembrie 2001. S-a apreciat că revirimentul doctrinei neoliberale, a atitudinilor de dreapta referitoare la fenomenele migraţiei şi integrării sociale au devenit probleme acute ale ultimilor ani.
[12] Noua economie a creat noi inegalităţi şi a schimbat nevoile la care se referă social-democraţia tradiţională. În aceste condiţii, Cea de-a Treia Cale, doctrină a social-democraţiei apărută în 1992, a trecut într-o nouă fază a evoluţiei sale. Ea a încercat să îmbine nevoia individuală de bunăstare cu evoluţia viitoare a Binelui colectiv şi să realizeze un “management pragmatic al unor viziuni pline de speranţă asupra viitorului”. În contextul lansării unor viziuni pesimiste, se consideră că politica lui Tony Blair a reprezentat un răspuns pozitiv care a oferit locuri de muncă şi servicii publice diverse şi de calitate. Unii analişti au subliniat că principalul avantaj al guvernării laburiste a fost acela de a fi înţeles noile şi profundele nevoi ale societăţii moderne. Un obiectiv important al acesteia a fost combaterea atitudinii pesimiste printr-o politică activă, capabilă a anticipa viitorul. 

 

1.3. Modelul britanic al social-democraţiei şi noua guvernare de tip progresist

La recentele reuniuni ale liderilor social-democraţi au fost puse în evidenţă coordonatele majore ale politicii social-democrate moderne: întărirea, protejarea şi pregătirea oamenilor pentru noul mediu economic şi social.
[13] În acest context, relaţia stat/piaţă va duce la constituirea unei forme disciplinate de pluralism prin parteneriat public/ privat, central/regional.

La Conferinţa asupra guvernării de tip progresist, desfăşurate la Budapesta în 2004, premierul britanic, Tony Blair, a amintit că valorile promovate de Partidul Laburist sunt mai actuale ca niciodată. În epoca interdependenţelor globale, se impune o doctrină a solidarităţii internaţionale care are la bază o politică de tip progresist. El a subliniat că această politică ţine cont de relaţia esenţială dintre economic şi social.

În discursul său, Premierul a apreciat că, într-o lume a schimbării, insecurităţii şi a nevoii de solidaritate, singura şansă este elaborarea unei politici de centru, înţelegând că valorile esenţiale ale viitorului vor fi în acord cu această orientare. Din punct de vedere economic, viitorul va impune o economie deschisă, cu o politică a forţei de muncă flexibilă şi o susţinere a sectorului privat interesat social. 

Liderul laburist a afirmat că, în viitor, un rol deosebit va avea perfecţionarea capitalului uman şi educaţia tinerilor. Din punct de vedere social, valorile social-democraţiei vor susţine în continuare reforma sistemului de protecţie socială, în timp ce orientările  de dreapta şi-au propus demontarea acestuia. Premierul Tony Blair menţiona că, în Marea Britanie, are loc o amplă dezbatere asupra evoluţiei viitoare a sistemului de pensii şi a modernizării serviciilor publice. El a subliniat că, în condiţiile actuale, o valoare de mare importanţă este siguranţa cetăţenilor şi, pentru aceasta, trebuie acordată o atenţie deosebită mediilor sărace, în care există premise ale dezvoltării criminalităţii şi excluderii sociale. În relaţia cu statul, cetăţenii trebuie să se afle într-un parteneriat activ, în care să se îmbine îndatoririle şi drepturile acestora. 

Pe plan extern, politica statelor democratice trebuie să se îndrepte spre promovarea democraţiei şi drepturilor omului, protecţiei mediului şi modernizarea instituţiilor internaţionale. În noul context internaţional, esenţială va fi cooperarea între Europa şi Statele Unite ale Americii care va face posibilă elaborarea şi îndeplinirea unei agende comune. 

Pe plan intern, Partidul Laburist a reuşit, amintea premierul britanic, să obţină două mandate consecutive şi să propună un plan de management pentru al treilea. În această perioadă, partidul a reuşit să se schimbe în mod esenţial, iar guvernul a acţionat, asigurând o fermă disciplină internă şi reactivând relaţia cu sindicatele. El reamintea că valorile guvernării de tip progresist decurg din realităţile lumii moderne, iar toate statele lumii se vor confrunta cu acelaşi tip de probleme, iar experienţa lor va duce la îmbogăţirea valorilor politice de centru, expresie a lumii moderne de azi.

În discursul său, premierul britanic chema forţele politice progresiste să facă faţă curajos forţelor antiglobalizare şi anti-americane, întrucât soluţia nu este aceea de a te împotrivi globalizării, ci de a utiliza caracteristicile ei în beneficiul cetăţenilor. El afirma că, după incredibila victorie a socialiştilor în Spania şi a celor din Franţa, la alegerile locale, se anunţă o nouă primăvară social-democrată. Unele guverne europene social-democrate au trecut o iarnă dificilă, Partidul Social Democrat din Germania suportând consecinţele dure ale reformei sistemului de sănătate publică. În Republica Cehă şi în Ungaria au existat, de asemenea, mari dificultăţi în guvernare.  Social-democraţia europeană se confruntă cu noi schimbări legate de diferitele forme de insecuritate determinate de procesul globalizării şi de fenomenul migraţiei (insecuritatea economică, socială etc.). Intervenţia din Irak a divizat, de asemenea, mişcarea socialistă europeană, diversele partide social-democrate adoptând soluţii diferite la aceleaşi probleme. Victoriile electorale au subliniat însă valoarea actuală a social-democraţiei, aflate în plin proces de modernizare. Cea de-a Treia Cale a încercat să răspundă provocărilor anilor ’90, concluziona premierul britanic.

Concepţia Noului Laburism a fost însă supusă numeroaselor critici lansate din exterior, dar şi din interiorul partidului. La Congresul Partidului Laburist din septembrie 2003, Tony Blair s-a confruntat cu reprezentanţii activi ai noii stângi, formate mai ales din lideri sindicali care au constrâns guvernul să reînfiinţeze Forumul social de consultare cu sindicatele. La 15 septembrie 2003, principalele grupuri de reflecţie politică, think tank-uri ale stângii reformatoare care  elaboraseră anterior concepţia New Labour, au format un grup de presiune numit Compass Busola cu scopul de a aduce pe drumul autentic politica socială, criticând premierul pentru “timiditatea ideologică” şi “judecata politică eronată”. S-a manifestat, astfel, neîncrederea, pesimismul adânc în legătură cu noua concepţie laburistă, invocându-se reîntoarcerea la politica întemeiată pe egalitate, la scoaterea serviciilor publice de sub activitatea pieţei. Conform acestei opiniei, această reîntoarcere este necesară întrucât sistemul politic britanic se află în plină evoluţie şi se păstrează încă decalajul dintre sistemul instituţional şi societate.
[14]
În Partidul Laburist, după alegerile din 2001, au avut loc, de asemenea, numeroase dezbateri şi confruntări determinate de stilul de conducere impus de Tony Blair care a dorit să controleze întreaga activitate, inclusiv celelalte partide politice parlamentare. Marile probleme cu care s-a confruntat însă guvernul laburist au fost legate de impopularitatea angajării în criza din Irak, de acuzaţiile  de corupţie, de presiunile mişcării sindicale şi de mobilizarea mediului rural. Demonstraţia organizată în septembrie 2002, la care au participat 400.000 de reprezentanţi ai lucrătorilor din mediul rural, a reprezentat o altă provocare pentru guvern. Cererile au fost legate de creşterea veniturilor rurale, protejarea tradiţiilor şi asigurarea serviciilor în mediul rural (mai ales permisiunea de a vâna).

Un rol deosebit l-a avut şi degradarea relaţiilor dintre Partidul Laburist şi sindicate, chiar de la venirea lui Tony Blair la conducerea partidului. Principalele confruntări au avut loc în legătură cu încercarea de privatizare totală a serviciilor publice, cu stabilirea salariului mediu garantat etc. Alegerile sindicale, desfăşurate în 2002, au adus la conducere reprezentanţi sindicali cu orientare radicală, de stânga, care au criticat alianţa Aznar-Berlusconi-Blair, menită a promova orientarea neoliberală. 

2.1. Contextul social-politic al desfăşurării alegerilor

Declanşarea alegerilor anticipate a constituit o decizie politică importantă, ţinând cont de faptul că Partidul Laburist deţinea majoritatea în Camera Comunelor (410 din cele 659 de locuri), în timp ce conservatorii deţineau 164 de mandate, iar liberal-democraţii, 55 mandate. Premierul Tony Blair a recunoscut, încă de la început, că a fost o decizie care va avea implicaţii deosebite, miza internă fiind importantă: problemele legate de dezvoltarea economică susţinută, de sănătate, educaţie, securitate şi serviciile publice. Deşi campania electorală a partidului său s-a desfăşurat în jurul problemelor de politică internă, un rol important l-a avut susţinerea războiului din Irak, contrar opiniei publice care s-a pronunţat ferm împotriva acestei decizii şi a considerat ca “servilă” atitudininea sa faţă de politica SUA, considerându-se chiar că Tony Blair este “caniche-ul” lui G. Bush.
[15]
Analiştii au considerat că premierul britanic a ieşit din zona critică, existând o situaţie economică favorabilă şi o cotă a încrederii în continuă creştere (avans 2-5 puncte înainte de campanie). Lupta politică s-a anunţat, astfel, destul de strânsă, opoziţia conservatoare chemând electoratul la “plata” promisiunilor electorale neîndeplinite în opt ani de guvernare laburistă. Analiştii prognozau, înaintea alegerilor, obţinerea celui de-al treilea mandat de către Tony Blair, fără ca acesta să deţină o majoritate confortabilă.
[16]  Harta electorală britanică arăta că punctele forte laburiste erau circumscripţiile din mediul urban, ceea ce impunea ca Partidul Conservator sau liberal-democraţii să câştige electoratul indecis şi pe cel nemulţumit.
[17]
În luna martie, premierul britanic Tony Blair a solicitat Reginei dizolvarea Parlamentului, iar acceptarea acestei solicitări a marcat începerea campaniei oficiale. Sistemul britanic permite forţei politice aflate la guvernare să-şi maximizeze şansele politice, solicitând alegeri anticipate. Motivele centrale invocate de premier au fost: buna funcţionare a economiei şi riscul întoarcerii conservatorilor.
[18] Conform opiniei sale, progresele realizate impuneau accelerarea schimbărilor economico-sociale. Economia puternică, şomajul redus şi investiţiile în serviciile publice au reprezentat realizările cele mai importante invocate de premier. Cu acest prilej, Tony Blair a prezentat crezul său politic conform căruia “munca neobosită şi meritele vor determina succesul şi nu privilegiile sau ascendenţa”. El şi-a exprimat opţiunea pentru un sistem de sănătate modern, de educaţie şi protecţie a copiilor, pe baza unui sistem egal şi corect.

Imediat, mesajul opoziţiei conservatoare a insistat pe eşecurile guvernului laburist. Preşedintele Partidului Conservator, Michel Howard, a subliniat că există o cale mai bună pentru Marea Britanie, a patra ca bogăţie dintre ţările lumii. Adresându-se electoratului sărac, liderul conservator a promis recompensarea celor care muncesc greu, scăderea impozitelor. El a menţionat că va readuce disciplina în şcoli şi pe stradă. Reducerea imigraţiei a fost, de asemenea, una din promisiunile esenţiale, propunând stabilirea unei cote anuale pentru cei ce vor obţine stabilirea în ţară.

La rândul său, Partidul Liberal-Democrat a reacţionat, adresându-se nemulţumiţilor din ambele tabere ale eşichierului politic. Liderul partidului, Charles Kennedy, a afirmat că se va adresa speranţelor oamenilor, nu temerilor lor, transmiţând astfel un mesaj pozitiv. El a subliniat că liberal-democraţii doresc o societate dreaptă, ceea ce presupune a fi deschişi şi cinstiţi cu oamenii în privinţa taxelor şi impozitelor.

Timp de o lună, campania electorală a fost arena acestor mesaje politice importante care au reflectat preocupările politicii interne britanice. Pe plan extern, problema europeană a polarizat scena politică, conservatorii opunându-se Constituţiei Europene, monedei unice, politicii europene din domeniul pescuitului şi justiţiei sociale.

Marea problemă a laburiştilor era aceea că o mare parte a electoratului lor nu va  veni la vot, aşa cum arătau numeroase sondaje. O altă sursă de îngrijorare o reprezentau şi rezultatele unor anchete realizate pentru publicaţia Financial Times care arătau tendinţa ascendentă a conservatorilor.
[19] În acest context, laburiştii au desfăşurat o campanie electorală plasată la centru, focalizată pe realizările economice, pe nivelul şomajului, cel mai scăzut în ultimele trei decenii, şi pe investiţiile în serviciile publice (mai ales învăţământ şi sănătate). Argumentul electoral cel mai important a fost acela de a consolida stabilitatea economică, pe baza progreselor deja realizate. Prin contrast, conservatorii au pus accentul pe problema securităţii interne şi a scăderii fiscalităţii, promovând imaginea fermă a liderului lor. Sistemul electoral uninominal majoritar, într-un singur tur, pentru un mandat de 5 ani, precum şi decupajul electoral, favorizau Partidul Laburist. În aceste condiţii, era nevoie de un puseu electoral spectaculos al conservatorilor, pentru a putea reduce distanţa faţă de adversarii politici.

Analiştii politici au subliniat că una din marile necunoscute ale campaniei era faptul că mulţi britanici nu mai credeau în Tony Blair, ceea ce constituia un handicap important. La aceasta se adăuga faptul că “fermecătorul consensual” îşi schimbase imaginea devenind un “om politic care are o  misiune de îndeplinit”. Aceste alegeri au constituit, de aceea, şi un test personal pentru premierul Tony Blair.

 

2.2. Programul electoral laburist-argumente pentru continuitate

Încă de la Conferinţa Partidului Laburist, din primăvara acestui an, liderul său, Tony Blair, anunţa că principala luptă electorală se va da împotriva Partidului Conservator. Liderul laburist preciza că, în această luptă nu trebuie făcută nici o greşeală, întrucât miza este fundamentală pentru viitorul ţării.
[20] Încă de atunci s-a anunţat că deviza confruntării electorale va fi “A lupta pentru Marea Britanie şi pentru poporul britanic, pentru victorie!”. În această luptă, sublinia în discursul său Tony Blair, vor trebui câştigaţi vechii prieteni care, poate, s-au îndepărtat de laburişti. În actualul context politic, preciza premierul, va conta fiecare loc obţinut în parlament şi este important a avea încredere în modul de a gândi al poporului. În acest sens, chiar liderii politici, premierul însuşi, au avut multe de învăţat în aceşti ani, inclusiv necesitatea de a gândi împreună cu poporul. Pentru viitoarea guvernare, liderul laburist  propunea un parteneriat activ, continuarea “împreună” a proiectelor începute, în cea mai bună echipă pusă în slujba viitorului ţării. În acest demers istoric, Partidul Laburist se va moderniza, odată cu modernizarea ţării, păstrându-şi valorile fundamentale. Liderul laburist sublinia că vor fi continuate, cu multă pasiune şi hotărâre, proiectele pentru copiii ţării, mai ales în domeniul învăţământului. Vor fi renovate şcolile publice şi va fi posibil accesul tuturor copiilor la un învăţământ de calitate, viziune total diferită de cea a conservatorilor care propuneau acordarea unui credit pentru accesul la şcolile private. În domeniul sănătăţii, se va continua aceeaşi strategie, asigurându-se condiţiile cele mai bune pentru cei grav bolnavi şi scurtându-se timpul de aşteptare pentru tratament în spital (de la 18 luni în, 1997, la 18 săptămâni în prezent). Răspunsul conservatorilor la această problemă a fost: acordarea unui credit pentru jumătate din costul unei operaţii, într-o clinică privată.

În strategia laburistă, un loc aparte va ocupa politica pentru asigurarea securităţii comunităţilor prin creşterea numărului poliţiştilor (actualmente cu 12.750 mai mulţi ca în 1997), prin susţinerea unei politici de bună vecinătate în interiorul comunităţilor şi de combatere a consumului de droguri şi alcool. În fiecare zonă a ţării va trebui asigurat mediul optim pentru copii, astfel încât ei să pornească în viaţă fără a fi defavorizaţi. Aceste obiective au fost şi vor fi realizate mai ales prin programele specializate Sure Start Children’s Center sau New Deal for Young People.

Liderul laburist, Tony Blair, a încercat să sublinieze, în finalul argumentării sale, că laburiştii nu pot promite totul, dar pot progresa în proiectele şi realizările lor. Partidul Laburist va trebui să continue procesul modernizării sale, fără să uite marile obiective şi valorile sale.

Campania electorală laburistă, s-a desfăşurat sub deviza ce avertiza: “Înainte sau înapoi” (“Forward or back”), ceea ce atrăgea atenţia asupra mizei deosebite a acestor alegeri: continuarea guvernării laburiste, începute din 1997, sau întoarcerea conservatorilor şi a epocii trecute. Premierul a afirmat clar că alegerea se va face între laburişti şi conservatori, între Partidul Laburist în schimbare vs. Partidul Conservator neschimbat. El a mai precizat că este adevărat că există şi posibilitatea opţiunii pentru liberali sau naţionalism, dar aceştia nu pot forma guvernul şi nici nu se pot opune ferm conservatorilor. Recunoscând că există încă mari probleme (sărăcie, şomaj, copii săraci, pensionari cu dificultăţi), premierul a afirmat că aceasta e viaţă, nu politică. Politica a încercat să schimbe această situaţie şi va continua să o facă, dacă se vor câştiga aceste alegeri. Se sublinia că, în acest timp, Partidul Conservator are altă părere despre aceste probleme şi nu are nici o strategie în acest domeniu.

Programul electoral laburist intitulat “Înainte sau înapoi!” anunţa obiectivul politic major al campaniei: obţinerea celui de-al treilea mandat pentru guvernarea laburistă. Ca argumente principale ale acestei realegeri, laburiştii au prezentat principalele realizări ale guvernărilor anterioare şi necesitatea continuării modernizării Marii Britanii.

Principalele realizări invocate de guvernul laburist au fost cele referitoare la scăderea inflaţiei; creşterea perioadei în care s-a înregistrat o creştere economică susţinută (aproximativ 2% anual); creşterea forţei de muncă ocupate (2 milioane de locuri de muncă nou create faţă de anul 1997); scăderea timpului de aşteptare pentru tratament în spitale prin creşterea numărului cadrelor medicale (cu 19.300 de medici şi cu 77.500 asistente mai mult); îmbunătăţirea sistemului de învăţământ, a condiţiilor din şcoala primară şi a numărului de profesori; creşterea securităţii cetăţenilor prin angajarea a 12.500 de noi poliţişti, faţă de 1997, asistaţi de 4000 de ofiţeri specializaţi; dezvoltarea unor servicii publice de calitate. Aceste realizări au dus la creşterea stabilităţii economice şi a gradului de securitate a cetăţenilor britanici, contribuind la dezvoltarea ulterioară a ţării. 

În viitor, pe plan economic se va continua menţinerea ritmului de creştere economică, a prosperităţii şi stabilităţii familiilor şi a mediilor de afaceri. În etapa viitoare, o atenţie deosebită va fi acordată creşterii productivităţii, mai ales prin aplicarea noilor tehnologii, prin investiţii în ştiinţă şi tehnologie. În fiecare regiune a ţării se va urmări folosirea deplină şi eficientă a forţei de muncă, astfel încât să fie posibilă asigurarea prosperităţii pentru toţi cetăţenii, într-o societate deschisă şi “inclusivă”. Reformarea sistemului de taxe va încerca să realizeze echilibru între nevoia asigurării unui standard de viaţă civilizat şi a fondurilor de pensii corespunzătoare.

Programul electoral laburist reamintea că, în perioada guvernării conservatorilor, rata şomajului crescuse îngrijorător, 250.000 de familii pierzându-şi casele, existând mari decalaje sociale. De aceea, se reamintea în programul electoral, se impune continuarea politicii laburiste, refuzând întoarcerea la conservatorism. 

În domeniul sănătăţii publice, politica laburistă a plecat de la premisa că acest partid este cel care susţine egalitatea şi dreptatea socială pentru toţi cetăţenii. De aceea, în viitor, va fi susţinut sistemul public de sănătate, astfel încât să fie posibil accesul egal la tratament, mai ales al celor grav bolnavi. S-a menţionat că, în timpul guvernărilor laburiste, rata de deces a bolnavilor de cancer a scăzut considerabil (de la 27% la 12%). În perioada următoare, va fi continuat programul de construire a noi spitale, astfel încât, până în 2010, să fie construite 100 de spitale noi; va fi consolidat şi dezvoltat sistemul de asistenţă medicală de urgenţă etc. Vor fi alocate fonduri suplimentare sănătăţii pentru ca acestea să corespundă exigenţelor secolului XXI.

Domeniul educaţiei a reprezentat un prilej de afirmare a specificului politicii laburiste ce urmăreşte în mod deosebit promovarea dreptăţii sociale şi a egalităţii şanselor. Obiectivul major va fi, şi în viitor, obţinerea unei înalte calităţi a educaţiei, personalizând, dar şi oferind sprijin tuturor copiilor. Educaţia prin diferite activităţi desfăşurate în Centre ale copiilor, s-a dovedit a fi un mijloc eficient de a învăţa şi forma copii, încă de la 3-5 ani. Nivelul de performanţă trebuie să fie urmărit şi stimulat încă din şcoala primară, astfel încât cât mai mulţi elevi să poată urma, ulterior, cursurile universitare. Un rol deosebit în procesul educaţiei îl va avea colaborarea cu părinţii care ar trebui să revină în mijlocul şcolii. Acest proiect a stat la baza elaborării unui document lansat de guvern în luna martie 2005.

În domeniul combaterii criminalităţii, guvernul laburist s-a confruntat cu probleme deosebite, reuşind să obţină rezultate importante în cei opt ani de guvernare. Un rol deosebit l-au avut programele de dezvoltare a bunei vecinătăţi, acordarea unor puteri sporite poliţiei, autorităţilor locale precum şi altor instituţii, crescând numărul cadrelor care lucrează în acest domeniu.

Conform programului politic laburist, construirea unui stat modern al bunăstării este cheia construirii unei “societăţi inclusive”, în care să se promoveze egalitatea şanselor. Referitor la reforma statului, Noul Contract Social (New Deal) a permis ca aproape un milion de oameni să îşi găsească loc de muncă, 10 milioane de copii să beneficieze de fondurile obţinute prin noi taxe de credit (Child Tax Credit), iar 20 de milioane de oameni să fie beneficiarii taxelor de credit pentru muncă (Working Tax Credit). A fost înfiinţată o Comisie specială a drepturilor celor cu dizabilităţi, astfel încât să fie înlăturată orice formă de discriminare prin aplicarea legii elaborate în acest scop.

Conform concepţiei laburiste, principala sursă a asigurării bunăstării a fost munca plătită, o muncă de calitate deosebită, posibilă prin implementarea unor programe de învăţământ de lungă durată, pe parcursul întregii vieţi. Un rol deosebit l-a avut crearea unui modern Centru pentru locuri de muncă (Jobcenter Plus) care a fost apreciat ca un model de alte ţări europene.

În perioada următoare va fi continuat proiectul New Deal, extizându-l la grupurile sociale încă inactive. O atenţie deosebită a fost şi va fi acordată părinţilor care îşi cresc singuri copiii, astfel încât să li se asigure un loc de muncă. Reducerea fraudei s-a realizat prin aplicarea legii antifraudă, elaborată în 2001, iar rezultatele pozitive obţinute au dus la realizarea unor fonduri sporite pentru investiţii şi programe pentru aplicarea politicii de obţinere a bunăstării prin muncă (welfare to work policy). Comisia pentru Egalitate Rasială a elaborat, de asemenea, programe de muncă pentru diferitele minorităţi etnice, prezente pe teritoriul Marii Britanii.

Pentru activarea forţei de muncă pe plan local, în cadrul programelor Working Neighbourhoods s-a încercat eliminarea barierelor în calea mobilităţii  forţei de muncă,  pentru a răspunde nevoilor la nivel local şi individual.

 

2.3. Manifestul conservator: o opţiune pentru schimbare

Campania electorală a Partidului Conservator s-a lansat ca o “bătălie pentru Marea Britanie”, pentru ca aceasta să devină “cel mai bun loc în care vor trăi locuitorii ei”.
[21] Programul electoral anunţa intenţia de a înlocui actuala guvernare laburistă care nu şi-a realizat promisiunile electorale anterioare. Punctele centrale ale Manifestului electoral au fost descentralizarea, reforma justiţiei, imigraţia, scăderea taxelor, reintroducerea disciplinei în şcoli, creşterea investiţiilor în sistemul de sănătate etc. În politica europeană, Partidul Conservator a declarat împotrivirea fermă faţă de adoptarea monedei euro şi a Constituţiei Europene.

Liderul Partidului Conservator, Michael Howard, a anunţat, înaintea campaniei electorale, hotărârea fermă de a începe bătălia pentru schimbarea ţării, fiind conştient de dificultatea acesteia. Exprimându-şi nemulţumirea faţă de starea actuală, liderul conservator a subliniat intenţia de a readuce ordinea în comunităţi, în spitale , în şcoli, de a controla imigraţia şi de a scădea taxele. Acuzând actualul guvern de minciună, conservatorii s-au angajat să aducă schimbarea necesară ţării, astfel încât “soarele să strălucească după ce norii dezamăgirii s-au risipit”.
[22] Liderul conservator lansa, astfel, chemarea spre electorat, anunţând că “Este timpul schimbării! Este timpul pentru acţiune!”, sloganurile campaniei electorale conservatoare.

Manifestul electoral conservator pleca de la convingerea că ţara poate fi guvernată mai bine decât în prezent, valorificându-se forţa creatoare a poporului, tradiţia sa.  Criticând actualul guvern care vorbeşte prea mult, liderul conservator a încheiat, chemând la acţiune: “Este timpul pentru a acţiona!”.

În campania electorală, liderul opoziţiei conservatoare britanice, Michael Howard, a promis faptul că va aloca 1,7 miliarde de lire (2,448 miliarde de euro) pentru a lupta împotriva “bombei cu efect întârziat a pensiilor”. “Numai încurajându-i mai mult pe oameni să economisească le vom putea atenua îngrijorarea cu privire la securitatea lor pe termen lung şi vom putea acorda economiei noastre un viitor mai bun”, a declarat Michael Howard, prezentând proiectul social  al conservatorilor. Potrivit acestui plan, pentru 100 de lire (144 euro) economisiţi de fiecare salariat în vederea pensionării sale, un guvern conservator ar adăuga 10 lire (14,4 euro), datorită reducerii impozitelor. Conservatorii afirmă că o astfel de măsură ar permite o creştere cu 500 de lire (720 de euro) pe an a pensiei unui salariat şi că de această mărire ar beneficia aproximativ 10 milioane de contribuabili.
[23]
 

2.4. Partidul Liberal-Democrat: o reală alternativă

Partidul Liberal-Democrat a început campania electorală sub deviza “Mai multă putere pentru tine!”, subliniind astfel ideea liberală a iniţiativei individuale şi a implicării fiecărui cetăţean în problemele publice.
[24] Angajat într-o campanie pozitivă, Partidul Liberal- -Democrat a centrat campania sa electorală pe procesul descentralizării politice, pe  combaterea birocraţiei ineficiente, pe o reformă constituţională necesară modernizării sistemului instituţional britanic. Liderul partidului, Charles Kennedy, afirma că liberalii au reprezentat o opoziţie reală la guvernare.

Manifestul electoral al Partidului Liberal-Democrat a plecat de la constatarea că ţara se confruntă cu probleme reale care impun soluţii reale care se vor constitui într-o reală alternativă.
[25] În programul electoral liberal se menţiona că perioada 2001-2005 a fost marcată de o etapă nouă a evoluţiei sistemului politic britanic în care trei forţe politice au avut un rol deosebit (laburiştii, conservatorii şi, mai nou, liberal democraţii).

În Manifestul electoral, Partidul Liberal-Democrat reafirma încrederea în evoluţia pozitivă a acestui partid care a reuşit, în ultima perioadă, să testeze capacitatea sa politică. Permanent, el s-a afirmat împotriva războiului din Irak. Pe plan intern, liberal-democraţii au propus un sistem de taxe mai scăzute, dar şi protejarea socială necesară diferitelor categorii ale populaţiei.

Elementul esenţial al programului electoral a fost crearea oportunităţilor pentru tineri şi asigurarea unei vieţi mai bune celor de vârsta a treia. În acest scop, în învăţământ, taxele ar trebui să fie stabilite conform posibilităţilor de plată ale diferitelor categorii sociale. În politica internă, liberal-democraţii au susţinut: eliminarea subvenţiilor de stat, folosirea banilor pentru sistemul de învăţământ, tineretul fiind o prioritate absolută a ţării. Un alt obiectiv important va fi lupta împotriva discriminării, mai ales a femeilor, în sistemul de pensii. În acest context, imigranţii vor trebui să beneficieze de un tratament echitabil.

În politica externă, Partidul Liberal-Democrat a susţinut politica pro-europeană a Marii Britanii. 

În domeniul serviciilor, Partidul Liberal-Democrat s-a opus introducerii cardurilor personale, optând pentru folosirea banilor în comun şi în folosul categoriilor defavorizate (în condiţiile în care peste 20% din populaţie este săracă). În program se preciza că, chiar dacă politica liberală susţine iniţiativa individuală, ea nu poate fi indiferentă la sărăcie. În acest scop, vor trebui create oportunităţi pentru fiecare categorie socială în parte. În domeniul economic, obiectivul esenţial va fi asigurarea prosperităţii printr-un management eficient. În acest scop, în Manifestul electoral s-au propus simplificarea sistemului de taxe şi reglementări; raţionalizarea cheltuielilor bugetare, prin stabilirea unor priorităţi clare; respectarea disciplinei financiare.

Manifestul electoral cuprindea ideea asigurării unei bune guvernări capabile a opri abuzul de putere. În acest sens, se preciza că, în ultimii ani, primul ministru a exercitat un control sporit asupra tuturor instituţiilor, manifestându-se o adevărată concentrare a puterii. Comunităţile locale s-au aflat sub aceeaşi influenţă puternică a guvernului central, ceea ce a erodat sistemul democratic britanic. Din aceste cauze, Partidul Liberal-Democrat a propus o mai mare autonomie pentru comunităţile locale, mai ales în domeniul educaţiei, serviciilor de sănătate, democraţiei, media etc. 

O propunere specială a fost aceea legată de creşterea gradului de independenţă a postului BBC faţă de guvern. Un obiectiv esenţial va fi şi considerarea protecţiei mediului drept o coordonată vitală a evoluţiei economiei naţionale şi internaţionale.

 

2.5. Rezultatele alegerilor legislative şi semnificaţia lor politică

Alegerile legislative anticipate, desfăşurate în Marea Britanie la 5 mai 2005, au reprezentat un moment important în evoluţia politică a ţării. Rezultatele lor au confirmat  victoria istorică a Partidului Laburist care a obţinut cel de-al treilea mandat consecutiv, fapt unic în istoria politică laburistă. Primul ministru britanic, Tony Blair, a reuşit astfel să egaleze performanţa politică a conservatoarei Margaret Thatcher, aflată 11 ani la guvernarea Marii Britanii, în perioada anilor ‘80.

Conform rezultatelor oficiale, Partidul Laburist a reuşit să obţină 355 (+1 pentru Speaker) din cele 646 de locuri din Camera Comunelor, în timp ce Partidul Conservator deţine 197 de mandate, iar Partidul Liberal- -Democrat 62 de mandate. Celelalte partide au ocupat restul locurilor din Camera Comunelor, după cum urmează: Partidul Naţional Scoţian (SNP) – 6 locuri; Coaliţia Plaid Cymru, Partidul din Ţara Galilor, (PC) – 3 locuri; Partidul Democratic Unionist, Irlanda de Nord, (DUP) – 9 locuri; Partidul Sinn Fein (SF) – 5 locuri; Coaliţia Partidul Social Democratic şi Partidul Laburist din Irlanda de Nord (SDLP) – 3 locuri; Partidul Unionist Ulster (UUP) – 1 loc; Coaliţia Respect – 1 loc; Preocuparea pentru Spitalele şi Sănătatea Copiilor (IKHH) - 1loc; 2 independenţi. Rata participării la vot a fost de 61,3% (+ 1,9 faţă de 2001).

În viitoarea legislatură, Partidul Laburist va deţine o majoritate limitată în Camera Comunelor ceea ce va permite totuşi guvernarea în condiţii optime şi realizarea obiectivelor celui de-al treilea mandat laburist. 

Analiştii au pus în evidenţă faptul că primul mandat laburist (1997-2001) a demonstrat că laburiştii pot gestiona economia, păstrând echilibrul macroeconomic moştenit de la conservatori. În acest context, guvernul a reuşit să obţină o creştere economică importantă şi constantă, precum şi scăderea şomajului. Al doilea mandat laburist (2001-2005) a fost însă puternic marcat de decizia guvernului britanic de a participa la războiul din Irak, ceea ce a erodat încrederea în primul ministru, Tony Blair. Conform istoriei politice britanice, alegerile legislative nu au avut însă ca miză principală politica externă, hotărâtoare fiind realizările în politica internă, mai ales în domeniul economic. Investiţiile importante în serviciile publice, în mod special în sistemul de sănătate şi învăţământ, au avut un impact decisiv asupra electoratului britanic.
[26] 

Imediat după alegeri, liderul laburist, Tony Blair, a recunoscut că războiul din Irak a divizat electoratul şi, de aceea, este nevoie ca guvernul să se concentreze pe probleme importante, capabile a uni naţiunea.
[27]
Partidul Conservator, deşi a pierdut alegerile, a reuşit să recucerească unele zone urbane, mai ales prin campania anti-imigraţie. Principalul câştigător a fost Partidul Liberal Democrat care a obţinut 22% din voturi, captând voturile de protest faţă de laburişti (mai ales în Scoţia).

În urma alegerilor, peisajul politic britanic s-a transformat, opoziţia ieşind întărită, iar poziţia lui Tony Blair devenind mult mai fragilă, mai ales datorită angajamentului britanic din Irak. Liderul liberal democrat Charles Kennedy a subliniat că sistemul politic tripartit s-a generalizat în toată ţara, ceea ce a amplificat schimbările politice anterioare.
Alegerile legislative din 5 mai au fost considerate un “referendum” pentru Tony Blair a cărui poziţie a slăbit considerabil, partidul său fiind mai popular decât liderul său. În acelaşi timp, analiştii au subliniat meritele guvernului laburist care a reuşit să facă din ţara sa o ţară prosperă, credibilă economic. Marea Britanie a cunoscut cea mai lungă perioadă de creştere economică neîntreruptă din ultimele decenii (şomaj 4,6%, deficit economic 3,1%, salariul mediu a crescut cu 40% faţă de 1999). Aceste realizări au contrazis sloganul conservator “Labour is not working”, lansat în urmă cu 8 ani.
[28]
În ultima perioadă, 67% dintre britanici au devenit proprietari ai locuinţelor lor (1 milion după 1997). Partidul Laburist a devenit aşadar un partid al economiei, încercând să seducă clasa de mijloc (middle England). Analiştii apreciază că politica Noului Laburism a reuşit astfel să şteargă distincţia stânga-dreapta, reprezentând o etapă importantă a “dezideologizării” confruntării politice sub sloganul “contează ceea ce face economia să meargă”. Conform strategiei laburiste, într-o economie globală, rolul guvernului este acela de a crea şi de a proteja stabilitatea şi un mediu economic competitiv, capabil a oferi condiţii de reuşită antreprenorilor.

Mulţi observatori politici au remarcat faptul că laburiştii britanici, sub conducerea lui Tony Blair, au susţinut o societate întemeiată pe merit, talent, competenţă. 
[29]  Investiţia în educaţie şi formare a permis scoaterea din sărăcie a 1 milion de copii. În sectorul public au fost create, din 1997, 500.000 de locuri de muncă (poliţişti, profesori, cadre medicale). În ultima perioadă, Tony Blair a lansat ideea “consensului progresist” în jurul căreia să se realizeze prosperitatea naţiunii. Se apreciază că s-a reuşit astfel să se depăşească limitele neoliberalismului promovat de M. Thatcher care a neglijat dimensiunile politice şi sociale ale acestuia.

Totuşi, Tony Blair este actualmente puternic contestat în cadrul propriului partid, mulţi laburişti solicitând retragerea acestuia, înainte de terminarea mandatului. Principalul său contracandidat este actualul şi viitorul ministru al economiei şi finanţelor, Gordon Brown, care are o popularitate mai mare decât Tony Blair, fiind considerat “artizanul” ascensiunii economice a Marii Britanii din ultimii ani. Mulţi analişti se îndoiesc însă de retragerea rapidă a lui Tony Blair, ce va fi supus unor teste importante în cadrul Convenţiei laburiste care se va desfăşura în acest an şi prin referendum-ul asupra Constituţiei Europene, desfăşurat probabil  în 2006.

Imediat după alegeri, premierul Tony Blair a format guvernul, printr-o remaniere limitată. În funcţiile principale se află câţiva miniştri noi şi numeroşi miniştri laburişti din cabinetul anterior: Gordon Brown– ministrul Economiei şi Finanţelor; John Reid – ministrul Apărării; Jack Straw – ministrul Afacerilor Externe; Charles Clarke– ministru de Interne; Alistair Darling – ministrul Transporturilor; Ruth Kelly– ministrul Educaţiei; Margaret Beckett – ministrul Mediului şi Agriculturii; Tessa Jowell – ministrul Culturii, Media şi Sport; Hillary Benn – ministru pentru Dezvoltare; Peter Hain – ministru pentru Irlanda de Nord; Alan Johnson – ministrul Productivităţii, Energiei şi Industriei; Patricia  Hewitt– ministrul Sănătăţii; David Blunkett – secretar de stat Muncă şi Pensii; Douglas Alexander – ministru Afaceri Europene; David Miliband – ministru pentru Comunităţi şi Guvernare locală. Liderul Camerei Comunelor a fost numit Geoff Hoon.

Deşi mulţi analişti vorbesc de retragerea lui Tony Blair în favoarea lui Gordon Brown, alţi analişti avertizează că va începe lupta pentru preluarea controlului partidului.
[30] Reducerea majorităţii parlamentare va fi totuşi suficientă guvernării şi adoptării unor reforme radicale.

Majoritatea observatorilor politici au remarcat faptul că modelul britanic reprezintă o reuşită într-o Europă marcată de declin economic şi social. În perioada următoare, premierul Tony Blair a anunţat “reforme radicale în domeniul educaţiei, securităţii sociale şi ordinii publice”. Principalele coordonate ale politicii sale vor fi: putere şi stabilitate economică însoţite de noi măsuri luate în favoarea familiilor sărace ţi a întreprinderilor; eficienţa investiţiilor şi reforma serviciilor publice; securitatea pensiilor; lupta împotriva atitudinilor noncivile.

Agenda externă va fi dominată de războiul din Irak, problemele schimbărilor climatice, pacea dintre Israel şi Palestina. La 1 iulie 2005, Marea Britanie va prelua preşedinţia Uniunii Europene şi se aşteaptă cu interes referendum-ul asupra Constituţiei Europene, prevăzut pentru 2006. 

